El pla d'atac a Pearl Harbor, juntament amb la resta de l'ordre de batalla organitzat pels estats majors de l'Exèrcit i de l'Armada, va ser presentat a l'emperador Hirohito a la tarda del 2 de novembre, l'endemà de la conferència d'enllaç en la qual s'havia decidit fixar el 30 de novembre com la data límit per a les negociacions amb els Estats Units, després de la qual es desencadenarien les ofensives previstes en el Pacífic i en el Sud-est d'Àsia, simultàniament a l'atac a Pearl Harbor. Els objectius principals de la «campanya cap al sud», juntament amb Pearl Harbor, eren l'arxipèlag de les Filipines, possessió nord-americà, i Malàisia, colònia britànica que incloïa l'estratègica base de Singapur. També seria atacada Tailàndia i a continuació la colònia britànica de Birmània. Operacions secundàries tindrien com a objectiu la colònia britànica de Hong Kong, i les illes de Wake i de Guam, on la flota nord-americana del Pacífic tenia les seves bases d'operacions avançades i on estaven els submarins i els avions de reconeixement. La conquesta de les Índies Orientals Holandeses començaria quan tots aquests objectius s'haguessin assolit. L'ofensiva havia de concloure en un termini màxim de 20 setmanes, després de les quals ja no quedaria cap força aèria, naval o terrestre dels Estats Units o de la Gran Bretanya capaç d'impedir el domini japonès sobre el sud-est d'Àsia i el Pacífic occidental.